3... 2... 1... nu! Når løbeskoene er snøret og pulsuret bipper, kan løberne i Aalborg drage afsted på enten 'one-mile' (svarende til 1,609 km), fem kilometer eller ti kilometer. Igen i år har arrangørerne sammen med frivillige sørget for masser af underholdning langs ruterne. - Nordjyllands Idrætshøjskole står eksempelvis ved Frederikstorv med 120 elever. En såkaldt ”Power-Zone”. De vil danse, synge og optræde hele dagen. De laver med andre ord en lille fest på stedet, fortæller arrangør af Royal Run i Aalborg, Jørgen Hein. HKH Kronprinsesse Mary løber med sammen med aalborgenserne og de tilrejsende på både one mile-ruten og fem kilometer-ruten. - Vi er klar over, at der er mange 1. gangs løbere med, og derfor vil vi gerne have masser af aktivitet, sjov og ballade ved ruten. Dette skulle gerne gøre løbeoplevelsen ekstra stor og berigende, siger Jørgen Hein. Video: Mogens Jørgensen og Jørgen Hein har været på løbetur på Royal Run-ruten: Rutekort Den orange, stiblede rute er one mile-ruten. Den blå er 5 km. 10 km skal løbe 5 km-ruten to gange. Historiens vingesus på ruterne Der vil være rig mulighed for, at de 13.000 motionister kan opleve historiens vingesus, mens de forbrænder kalorier i Aalborg gader. Museumsinspektør Inger Kirstine Bladt fra Aalborg Historiske Museum peger på tre historiske pejlemærker på ruten. Fra park til tivoli til park Karolinelund er nok mest kendt som Aalborgs forhenværende tivoli. Området blev oprindeligt anlagt som park af militærgarnisonen i 1827 til officererne og deres familie til spadsereture og lignende. Det er en af byens ældste parker. - I 1882 blev der lavet en pavillon til musik og mad. Dengang lå det området udenfor byen, siger Inger Kirstine Bladt fra Aalborg Historiske Museum. I 1946 kom et omrejsende tivoli til byen anført af brødrene Carl Bo og Volmer Lind. - Og i 1947 fik tivoliet bevilling til at fastlægge sig i Karolinelund under navnet Tivoli Karolinelund. Flere vil måske huske mælkepoppen , hvor unge drak alkoholfrie drinks og hørte pigtrådsmusik, fortæller museumsinspektøren. Tivoliet havde omsætningsproblemer og havde derfor sidste sæson i 2010. Efterfølgende er der igen blevet anlagt park og børnehave. Danmarks mindste domkirke Budolfi Kirke er opkaldt efter den engelske helgen for søfarende, Sankt Botholphus. - Fra omkring år 1000 har der været en trækirke på stedet. Den nuværende kirke er fra 1300-tallet og opført i gotisk stil, siger Inger Kirstine Bladt fra Aalborg Historiske Museum. Et museum under jorden Tre meter under en af byens travleste gågader, Algade, ligger et skjult museum. Præcis her lå gråbrødremunkenes kloster fra 1240'erne til 1530. - Området, hvor klosteret lå, er også der, hvor Aalborg som by opstår. Samme sted lå i begyndelsen af 900-tallet, flere ukendte kirker og de byhuse, der til sidst måtte vige pladsen til fordel for munkenes kloster, fortæller Inger Kirstine Bladt fra Aalborg Historiske Museum. Jo mindre du vejer, jo billigere er billetten. Det koster 40 kroner per 750 kilo at komme med elevatoren ned i dybet, så måske kan løbeturens kalorieforbrænding gøre museumsbesøget endnu billigere. - På museet kan du se de imponerende ruiner fra klosteret, skeletter fra kirkegårdene og mange andre fine fund fra vikingetidens og middelalderens Aalborg, siger museumsinspektør Inger Kirstine Bladt. Derkan findes meget mere information på Royal Runs hjemmeside. Royal Run i Aalborg kan følges direkte på TV2 fra klokken 12:30 mandag d. 10. juni.

Opsummering:
Mandag d. 10. juni lyder startskuddet - eller startskuddene - til dette års udgave af Royal Run. Her får du et overblik over, hvad du og HKH Kronprinsesse Mary kan opleve på ruterne i Aalborg.